CELEX: 62020TN0678
Language: mt
Date: 2020-11-12 00:00:00
Title: Kawża T-678/20: Rikors ippreżentat fit-12 ta’ Novembru 2020 – Solar Electric et vs Il-Kummissjoni

8.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/49
            
         
      Rikors ippreżentat fit-12 ta’ Novembru 2020 – Solar Electric et vs Il-Kummissjoni
      (Kawża T-678/20)
      (2021/C 44/72)
      Lingwa tal-kawża: il-Franċiż
      
         Partijiet
      
      
         Rikorrenti: Solar Electric Holding (Le Lamentin, Franza), Solar Electric Guyane (Le Lamentin), Solar Electric Martinique (Le Lamentin), Société de production d’énergies renouvelables (Le Lamentin) (rappreżentant: S. Manna, avukata)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni SA.40349 (2020/MI3) B2/AD/MKL/D*2020/101866 tat-3 ta’ Settembru 2020 li ċaħdet l-ilment tagħhom tal-20 ta’ Ġunju 2020 dwar l-għajnuna mill-Istat mogħtija lill-produtturi fotovoltajċi mill-Istat Franċiż skont ordnijiet tariffarji tal-10 ta’ Lulju 2006, tat-12 ta’ Jannar u tal-31 ta’ Awwissu 2010, għar-raġuni li:
                  
                              —
                           
                           
                              ir-rikorrenti għandhom id-dritt, skont l-Artikolu 24(2) tar-Regolament (UE) 2015/1589, li jippreżentaw mal-Kummissjoni ilment sabiex jiddenunzjaw għajnuna illegali;
                           
                        
                              —
                           
                           
                              il-Kummissjoni għandha tiftaħ fażi ta’ eżami preliminari mingħajr dewmien għal kull ilment dwar għajnuna illegali skont l-Artikolu 12(1) tar-Regolament (UE) 2015/1589;
                           
                        
                              —
                           
                           
                              il-Kummissjoni għandha tapplika d-dispożizzjonijiet tat-TFUE fil-qasam ta’ għajnuna mill-Istat u ma tistax turi nuqqas.
                           
                        
            
         Motivi u argumenti prinċipali
      
      Insostenn tar-rikors, ir-rikorrenti jinvokaw tliet motivi.
      
                  1.
               
               
                  L-ewwel motiv, ibbażat fuq l-iżball li hija allegatament ivvizzjata bih id-deċiżjoni kkontestata sa fejn din tgħid li l-ilment ippreżentat mir-rikorrenti ma jidħolx fil-kamp ta’ applikazzjoni tal-Artikolu 24(2) tar-Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9). Ir-rikorrenti jargumentaw il-kuntrarju.
               
            
                  2.
               
               
                  It-tieni motiv, ibbażat fuq l-iżball ta’ liġi li allegatament twettaq mill-Kummissjoni fl-interpretazzjoni tal-kamp ta’ applikazzjoni tal-Artikolu 12(1) tar-Regolament 2015/1589. Ir-rikorrenti jqisu li l-kwalità tagħhom ta’ parti interessata hija biżżejjed sabiex jiskatta l-obbligu għall-Kummissjoni li tiftaħ fażi ta’ eżami preliminari, u dan, immedjatament, għal kull ilment dwar għajnuna illegali konformement mal-imsemmija dispożizzjoni.
               
            
                  3.
               
               
                  It-tielet motiv, ibbażat fuq in-nuqqas tal-Kummissjoni li twettaq l-obbligi tagħha skont l-Artikoli 107, 108 u 109 TFUE u r-Regolament 2015/1589 ippreċitat. Ir-rikorrenti jqisu li din tal-aħħar għandha tapplika d-dispożizzjonijiet tat-TFUE fil-qasam ta’ għajnuna mill-Istat u ma tistax turi nuqqas fl-eżami ta’ ilment li jiddenunzja għajnuna illegali.